- Vi ser igen og igen store restauratører, der lukker fra den ene dag til den anden, og på os virker det som en bevidst handling, at man lukker ned og sparer det, der er at spare og undlader at betale de ansatte. Og så fortsætter man igen i et nyt selskab, siger Kurt Frederiksen, faglig sekretær i fagforbundet 3F Aalborg til P4 Nordjylland. Senest er selskabet bag restauranten, Cox Orange i Jomfru Ane Gade blevet erklæret konkurs, efter at de ansatte ikke fik deres løn. Ifølge 3F har de tidligere ansatte på Cox Orange over en halv million kroner til gode. Senest er også selskabet bag den kendte cafe i Aalborg, Ib Rene Cairo, gået konkurs. Her har 13 ansatte ifølge 3F ikke fået deres løn. Ingen af disse har dog ønsket at tale med DR Nordjylland, og det har ikke været muligt at kontakte ejeren. Heller ikke den tidligere ejer af Cox Orange ønsker at kommentere på sit firmas konkurs.

Opsummering:
Fagforbundet 3F i Aalborg advarer mod restauratører, der går konkurs og ikke betaler løn til de ansatte.